ยืนยันกระทรวงสาธารณสุขผลักดันเสรีกัญชาจริง แต่เป็นเสรีเพื่อการใช้ประโยชน์ทางการแพทย์ ไม่ได้พูดถึงการใช้นันทนาการ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีการประชุมคณะกรรมการป้องกันและปราบปรามยาเสพติด (ป.ป.ส.) วันนี้มีการหารือถึงประกาศกระทรวงสาธารณสุข เรื่องกำหนดรายชื่อยาเสพติดให้โทษประเภท 5 ที่ปลดล็อกกัญชา กัญชง ออกจากยาเสพติด ว่า เรื่องนี้ไม่ใช่เป็นการแข่งขันกัน แต่กระทรวงสาธารณสุขทำทุกอย่างที่ต้องทำหมดแล้ว ยืนยันเจตนารมณ์ที่ทำเรื่องนี้ก็เพื่อให้สามารถนำกัญชา กัญชง มาใช้ประโยชน์ทางการแพทย์ได้อย่างเต็มที่ เมื่อวานนายกรัฐมนตรีก็ได้แจ้งในที่ประชุม ครม.ว่า ต้องทำนโยบายเรื่องนี้ดีๆ คือเป็นประโยชน์ทางการแพทย์ คือใช้ทางการแพทย์ กระทรวงสาธารณสุขผลักดันเรื่องกัญชาเสรีก็จริงแต่เสรีทางการแพทย์ ให้ประชาชนเข้าถึงได้เมื่อมาใช้ทางการแพทย์ นำมาใช้เป็นส่วนผสมยารักษาโรค ทำเป็นอาหาร ผลิตภัณฑ์สุขภาพ เครื่องสำอางที่ทำให้เกิดสุขภาวะที่ดี แต่ถ้าใช้นอกเหนือจากการแพทย์ ผิดกฎหมาย คนที่ไปพูดว่าเสรีกัญชาแล้วนำเข้ากัญชาต่างประเทศ มวนบุหรี่สูบ ใช้นันทนาการได้ เป็นการพูดด้วยความไม่เข้าใจเจตนารมย์กฎหมาย